მუჰამედ დაუდი

მუჰამედ დაუდ ხანი (პუშტუ. محمد داود خان; დ. 18 კვირკვე, 1909 — ღ. 28 პირელი, 1978) — ავღანარი ოურდუმე მოღალე დო პოლიტიკოსი, ავღანეთიშ პრემიერ-მინისტრი 1953-1963 წანეფს. 1973 წანას ქუდახუ მონარქია დო დუდი გეგმაცხადჷ ავღანეთიშ პრეზიდენტო. პოსტი უკინებუდჷ 1978 წანაშ საურიშ რევოლუციაშახ.

რდჷ ავღანეთიშ ომაფე ფანიაშ წჷმმარინაფალი. ავღანეთიშ თარობას უკინებუდჷ შხვადოშხვა პოსტეფი. მუში ბიძისქუაქ მუჰამედ ზაჰირ შაჰიქ, 1953 წანას ქუდარინუ პრემიერ-მინისტრო. ჸათე პოსტი მუჰამედ დაუდის უკინებუდჷ დოხოლაფირო ართი დეკადაშ გოძვენას. 1973 წანას, ავღანარი ოურდუმე მოღალეეფიშ ალარინათ ქუდახუ ზაჰირ შაჰიშ ხეშუულება დო დუდი გეგმაცხადჷ ავღანეთიშ რესპუბლიკაშ მაართა პრეზიდენტო. დაუდიქ ქუდარსხუ ართპარტიული სისტემა ნაციონალ-რევოლუციური პარტიაშ მართუალათ.

მუჰამედ დაუდი რდჷ ავტოკრატი ლიდერი. დაუდიშ ხეშუულებაშ ბორჯის იმანჯჷ გონათაფაშ დო პროგრესულ-სოციალური რეფორმეფქ. დაუდი თხოზუდჷ კომუნისტეფს დო შხვა პოლიტიკური ოპონენტეფს. დაუდიშ პოლიტიკა ვამოწონდეს ვართ კონსერვატორეფს დო ვართ ლიბერალეფს. დაუდიშ ვართ საირქიანო პოლიტიკა სარგებლენდჷ კაბეტი პოპულარობათ. 1978 წანას, საურიშ რევოლუციათ დაუდი გეგთარაგვეს დო დოჸვილეს, ხეშუულებაშა ქუმორთჷ კომუნისტური ავღანეთიშ ოკათე დემოკრატიული პარტიაქ, ნურ მუჰამედ თარაქიშ ხემანჯღვერობათ.

ლიტერატურა
 ენციკლოპედია ბრიტანიკა

კატეგორია:ავღანარეფი
კატეგორია:ავღანარი პოლიტიკოსეფი
კატეგორია:ავღანეთიშ პრეზიდენტეფი
კატეგორია:ავღანეთიშ პრემიერ-მისტრეფი
კატეგორია:ბარაქზაიშ დინასტიაშ წჷმმარინაფალეფი